เตรียมความพร้อมเป็นเจ้าภาพจัดการแข่งขันวิ่งเทรลภูเขาโลก 3-6 พฤศจิกายน 2565 ดอยสุเทพ เชียงใหม่
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา กล่าวภายหลังเป็นประธานเตรียมความพร้อมจัดการแข่งขันวิ่งเทรลภูเขาโลก ชิงแชมป์โลก ครั้งที่ 1  รายการ AMAZING THAILAND – WORLD MOUNTAIN &amp; TRAIL RUNNING CHAMPIONSHIPS 2021 ว่า การจัดการแข่งขันดังกล่าวจะจัดขึ้นระหว่างวันที่ 3-6 พฤศจิกายน 2565 ณ ดอยสุเทพ จังหวัดเชียงใหม่ โดยจะมีนักกีฬาทีมชาติและเจ้าหน้าที่ จาก 52 ประเทศ  จำนวนไม่น้อยกว่า 1,500 คน ถือเป็นการประกาศให้ทั่วโลกได้รับรู้ว่า รัฐบาลไทยมีความมั่นใจในเรื่องของการควบคุมสถานการณ์การแพร่ระบาดของโรคโควิด-19 จึงได้มีการเตรียมความพร้อมจัดงานดังกล่าว ซึ่งทางสมาคมโลกได้หารือและประกาศให้จัดงานชิงแชมป์โลกวิ่งเทรลภูเขาเป็นครั้งแรกในประวัติศาสตร์ของ World Athletics ประกอบกับสมาคมกรีฑาโลก ได้มีการย้ายการจัดงานประชุมและสัมมนากรีฑาโลก World Athletics Global Running Conference 2022 ไป ระหว่างวันที่ 30 พฤษจิกายน – 3 ธันวาคม 2565 ที่รอยัลพารากอน ฮอลล์ โดยจะมีผู้จัดงานเข้าร่วมประชุมกว่า 400 คน ซึ่งจะเป็นการเดินทางมาประชุมกันทุกๆ 2 ปี อาทิ โตเกียวมาราธอน ลอนดอนมาราธอน บอสตันมาราธอน เบอร์ลินมาราธอน ชิคาโก้มาราธอน และนิวยอร์คมาราธอน โดยการประชุมในครั้งนี้จะจัดควบคู่ไปกับการจัดงานวิ่งมาราธอน ระดับโลก รายการ Amazing Thailand Marathon Bangkok 2022 ซึ่งคาดการณ์ว่าจะมีนักวิ่งเข้าร่วมในการแข่งขันไม่น้อยกว่า 25,000 คน เป็นนักวิ่งชาวต่างชาติไม่น้อยกว่า 3,500 คนอย่างไรก็ตาม ประเทศไทยได้มีการเตรียมทั้งสถานที่ ที่เหมาะสําหรับจัดการแข่งขันในมาตรฐานโลก สิ่งอํานวยความสะดวก ที่พัก อาหาร และสถานที่ท่องเที่ยว แสดงให้เห็นถึงศักยภาพในการจัดงานของประเทศ และเพื่อเกิดภาพลักษณ์ที่ดี เกิดความมั่นใจต่อการตัดสินใจเดินทางมาท่องเที่ยว รวมถึงสร้างรายได้หมุนเวียนทางเศรษฐกิจด้านการท่องเที่ยวและกีฬาอีกด้วย